Maroela Motors-padtoets: Nissan Leaf – Die tjoepstil toekomsDie Nissan Leaf (Foto: Nissan) Ek gaan sommer uit die staanspoor my toekoms as motorjoernalis met brandstof wat deur my are vloei op die spel sit. Ek hou van elektriese motors. Daar – ek het dit gesê. Ek hou van die idee van die tegnologie. Ek hou van krag opwek deur die remme. Ek hou van die stilte. Ek hou van die moontlike betroubaarheid wat die tegnologie kan bied. Hoewel ek baie daarvan hou, is dit nie sonder uitdagings nie. Is ŉ Nissan Leaf die perfekte voertuig vir almal? Beslis nie. Ek self sleep ŉ woonwa en ry gereeld dwarsoor Suid-Afrika. Die Leaf sal nie in hierdie gevalle werk nie. Die reikafstand is in die omgewing van 120 km, na gelang van hoe jy ry. Ons het onlangs die Leaf en BMW se i3 op toets gehad. Albei is elektriese motors, maar heeltemal verskillende benaderings bied twee uiters verskillende motors. Die Leaf is nie die mooiste motor nie, maar – baie van die ontwerp is daar om ŉ doel te dien. Die vreemde hottentotsgot-voorligte is so ontwerp om aërodinamiese vloei oor die kantspieëltjies te verbeter. Verder is die Leaf ŉ gewone vierdeur-luikrug met ŉ verstommende groot kattebak. Die Nissan Leaf (Foto: Nissan) Daar is vyf sitplekke binne, oorgetrek met luukse swart leer en elke truuk en speelding is beskikbaar van outomatiese ruitveërs en ligte tot klimaatbeheer; Bluetooth en ŉ raakskerm-klankstelsel bied elke gemak aan die bestuurder. Die bestuurder se sitplek kan wel nie vir my laag genoeg stel nie, so die bestuurposisie was vir my bietjie vreemd en het ŉ ruk geneem om aan gewoond en gemaklik mee te raak. Die vering is ferm genoeg om oormatige bakrol te voorkom, maar lekker soepel sodat die slegste paaie steeds gemaklik is. Die afwesigheid van enige binnebrand is aanvanklik vreemd. Die motor beweeg sonder ŉ geluid. In trurat is daar ŉ pieng-geluid om voetgangers te waarsku – verder niks. Sodra jy vorentoe versnel, is daar ŉ interessante geluid wat my laat dink aan ŉ ruimtetuig en dit sou ŉ baie beter klankbaan gewees het vir Mannemarak se skip. Aan die beweeg is dit net windgeraas wat mens hoor soos dit oor die bakwerk suis. Die Nissan Leaf (Foto: Nissan) Nou kom ons by die belangrike deel. Elektriese motors is vir seker in ons toekoms. As Nissan se eerste probeerslag so goed is, raak ek opgewonde oor toekomstige modelle. Die infrastruktuur is nog in sy kinderskoentjies en mettertyd sal dit al meer, beter, vinniger en makliker raak om te herlaai. Sewe Nissan-handelaars in Gauteng het laaiers wat gratis gebruik kan word en winkelsentrums begin ook nou laaiers installeer vir openbare gebruik. Die Leaf dra sy beste skoene in die stad en op kort afstande, maar – met bietjie beplanning is dit heeltemal moontlik om Gauteng plat te ry – maak net seker waar jou naaste laaier is en op DC laai die battery tot 80% binne 20 minute. Die battery is ŉ 24 kWh-eenheid en bied ŉ reikafstand van ongeveer 120 km. Oorsee is daar nou ŉ 30 kWh-battery beskikbaar wat ŉ reikafstand in die omgewing van 200 km bied. Nissan SA kan nie in hierdie stadium bevestig wanneer die nuwe battery beskikbaar sal wees nie. Daar is ŉ reuse-wanindruk van elektriese voertuie. Die kraglewering is asemrowend. Al die elektriese motor se wringkrag is beskikbaar van 0 rpm. 254 Nm is oombliklik beskikbaar. Daar is min voertuie duskant ŉ warm luikrug wat gaan saamdraf van 0–100 km/h. Nee, jy sal nie Kaap toe kan ry met hom nie – maar, daar is baie van ons wat nooit baie ver ry nie … en dit kos omtrent R24 om hom by my huis van leeg vol te laai oornag. Dit is indrukwekkend. Die Nissan Leaf (Foto: Nissan) Nico, Maroela Media se nuusredakteur, meen die Leaf ry lekker stil en sag. Die sitplekke is vir hom gemaklik en die binneruim mooi. Hy wonder wel of die infrastruktuur al voldoende is. Kobus, Maroela Media se webwerfskepper, was so opgewonde soos ŉ tweejarige in ŉ lekkergoedwinkel toe ek vir hom sê van die Leaf. Hy sê: Die Nissan Leaf was die eerste elektriese motor wat ek self bestuur het. Ek was baie bekommerd oor die kilometers wat aftel soos jy ry, maar ek was verras toe ek besef dat die reikafstand heeltemal voldoende is vir rondry in die stad. Dit was egter ŉ vereiste vir my om elke dag die motor te herlaai ter wille van rustigheid in my gemoed. Dis darem maklik om by die huis en by die meeste Nissan-handelaars te herlaai waar die publiek jou nuuskierig oor die voertuig uitvra. Belangstellendes het ŉ buitewêreldse motor verwag met allerhande vreemde katoeters. Hulle was verbaas toe hulle agterkom hierdie motor sit en lyk soos ŉ doodgewone motor. Die Nissan Leaf (Foto: Nissan) Die Nissan Leaf voel baie vas op die pad, sy draaisirkel is piepklein vir die motor se grootte en die versnelling wanneer jy die krane oopdraai, laat jou van oor tot oor glimlag. Mede-motoriste wat haastig wegtrek by ŉ verkeerslig kyk oorbluf na jou wanneer jy met hulle byhou selfs in die Leaf se mees ekonomiese verstelling. Die Leaf het my oortuig dat elektriese voertuie hier is om te bly. Met die tegnologie wat so vinnig ontwikkel, gaan dit al meer ŉ praktiese alternatief word – die feit dat dit die natuur geen skade berokken nie, is ŉ bysaak. Om op te som: Mense is bang vir die vreemdheid van elektriese motors. Hulle hoef nie te wees nie. Batterytegnologie verbeter daagliks en die laai-infrastruktuur ook. Die Leaf ry net so lekker soos enige ander luikrug, indien nie lekkerder nie. Dit is duur, maar jy gaan vreeslik spaar op brandstof. Ek sou nie kon sê hoe die herverkoopwaarde gaan vaar oor ŉ paar jaar nie. Ek hou van ŉ Leaf – gaan toetsbestuur een, ek dink jy sal aangenaam verras wees. Daar is slegs een model in die reeks. Die Leaf word gedek deur ŉ 3 jaar/90 000 km-diensplan en 3 jaar/100 000 km-waarborg en padbystand. Diensintervalle is elke 15 000 km. *Maroela Media se gemiddelde kragverbruik soos aangedui deur die aanboordrekenaar is 15 kWh per 100 km. Daar is slegs een mededinger: 8 jaar/100 000 km- waarborg op battery 5 jaar/100 000 km- omvattende instandhoudingsplan *Dit is die kragverbruik wat Maroela Media gehandhaaf het in Eco Pro + bestuurmodus. Hier is ŉ kort video wat wys hoe maklik dit is om by ŉ handelaar te laat laai: